Bookmark Mate
Bookmark Mate on suosikkisivujen hallintaan tarkoitettu apuohjelma. Se osaa hakea ja koota suosikkisivujen luettelon sekä Internet Exploreriin että Netscape Communicatoriin tallennetuista sivuista.
 
Voit tehdä suosikkikokoelmastasi myös nettiversion. Näin pääset suosikkeihisi aina käsiksi mistä tahansa ja miltä hyvänsä koneelta. Bookmark Mate sisältää useita toimintoja ja komentoja. Se osaa esimerkiksi tarkistaa, että linkkisi toimivat.
 
Ohjelma asentuu niin, että se käynnistyy aina Windowsin käynnistyksen yhteydessä. Ohjelmaikkuna aukeaa, kun napsautat maapallon kuvalla varustettua kuvaketta. Ikkunassa on täydellinen luettelo kaikista suosikkisivuistasi. Kun napsautat painiketta, jossa on vihreä, pyöreä nuoli, ohjelma alkaa tarkistaa luettelon kohtia. Kun haluat siirtyä jollekin luettelon sivuista, kaksoisnapsautat vain kyseistä kohtaa luettelossa, niin selaimesi käynnistyy ja lataa sivun näkyviin. Bookmark Mate suljetaan valitsemalla Exit-vaihtoehto valikkorivin File-valikosta.